Што те нема?...
Алекса Шантић 

Кад на младо пољско цв'јеће
    Бисер ниже поноћ нијема,
Кроз груди ми жеља л'јеће:
    "Што те нема, што те нема?"

Кад ми санак покој даде
    И душа се миру спрема,
Кроз срце се гласак краде:
    "Што те нема, што те нема?"

Ведри исток кад заруди
    У трепету од алема,
И тад душа пјесму буди:
    "Што те нема, што те нема?"

И у часу бујне среће
    И кад туга уздах спрема,
Моја љубав пјесму креће:
    "Што те нема, што те нема"...

Шантићеве песме 1897.

bs:Što te nema...